Om ca pain homa ne,
maqui' ac ca na wari' co tomi' xo' taxi' nain oro ca xirao' nucun Moisés.
Tomi' querec ton Jeju ta na.
Am pijim' xo' ca,
am om pijim' xo' ca,
ac i ma' na ca coromicat nucun.
Tomi' querec ac con na:
Taramaxicon co ca' na taxipa' capijacon Iri' Jam ac con na.
Cain' cain' xita' quem?
Param inain ca e' cara pe ho' ton Iri' Jam ta non.
Cain' ca xirao' ca Moisés cara pane quem ac con na Jeju.
Om ca taraju pa' main quem?
Tomi' hwet ne pain ca taraju pa' nem quem na ca tomi' con ma'.
Om na,
xirao' ca' na pane ac ca na.
Ta noc hun Iri' Jam co Taramaxicon ne hwe me ta.
Na e' na pain ca tomi' querec te mip hun pain iri' xumuhu'.
Jain jain jun pain ca tomi' querec te mip hun ta.
An hwet pe jein ca om noc hun pain oro ca ara hwe ma' quem.
Ta coromicat ni ca' hun me ta
napari'.
Xirao' ca' na quem:
Ta noc huhun oro win ma' nuhu' me ta.
Win ne ca om noc pan xujuhu' ma' quem.
Ac i ma' napari' ta non.
Awi na ca tomi' nem ta ac con na Jeju.
Mo ta tomi' ha' main ca xirao' nucun Moisés ca tomi' ma ne,
e' cara ac ma tara ta non.
Ac ca taraju pa' ta' ca' tara me na co ma' co tomi' querec non Jeju ma'.
Je ca tomi' querec tiquin' con ma' quem:
Ma' wari' co win ma' ne ta' quem non.
Om na,
taraju wet ne pain ca pijim' joc mam' mi' xim con wari' co judeu ma',
co mao tain nain Jericó ma' ac ca na Jeju.
Pe nain Jerusalém,
mao tain Jericó ac ca na,
xut mao ac cain na wana.
Xut cam' ac tococwa na oro co cut noc xa xin nanain caramaxicon.
Horohot ca' nonon con womicon,
to' to' ac cocon na,
jein mama' ac caca na quem.
Ximin na,
mi' pin ta' na ira.
Om om,
maqui' ac ca na sacerdote ma',
co tom tain' taxipa' carawa pain cote ne xiricon Iri' Jam.
Judeu na.
Ac nain wana ca terem' pe ca wari' ma'.
Querec iri non pain ca terem' pe cain i ma' ne,
xut tiquin' ca' ac con na pain xijein cacarain wana.
Ac i ma' na xucun co judeu ma' quem.
Levita na.
Hwet pin iri nain ca terem' pe ca wari' ma' ne,
querec iri non ne,
xut tiquin' ca' ac con na pain xijein cacarain wana ma' quem.
Aram aram maqui' ac cain wana na wari' nein Samaria.
Hwet pin ac con na co terem' pe nain i ma'.
Querec iri non ne,
xiram pa' ac con na.
Xut hwet ac con na,
aramao ton ta ac na,
an ac cain na comi uva je homain winain oliva,
ji'ao mi' ac con pain na pain oro nonacon.
Wiric pa' ac con na con wom.
Wara ca' na burro nucun ma',
an piri' pe ac con pain na,
an mao ac con na pain xirim ca pi'am to caca oro wari' co maqui' nanain pira.
Querec wet pe ac con na pain i cain.
Xec pin iri na ne,
cut mi' 2 ac con na pain denário waximain xirim ma'.
Querec wet ron pa'ao' ac con na.
Mo ta om ha' ne ca 2 nein denário con pain ca cut tain main oro ca mam' querec wet mon ma',
pagar ac xim pain tara pain ca aram aram in qui' ta' ne.
Ac i ma' na ca tomi' con waximain xirim.
Tomi' ac ca na Jeju,
tomi' non co tomi' xo' taxi' nain oro ca xirao' nucun Moisés ma':
Je ca tomi' xim ca'.
Ma' 3 nana wari' co querec nonon co to' caca oro co an noc xa nanain caramaxicon.
Mon co iri' win ma' ne non quem?
Cain' cain' ne ca coromicat nem cocon quem na ca tomi' querec con ma'.
Co ma' co xiram pa' non ma',
wirico co iri' win ma' ne non ta ac ca na.
Je i ma' ira ac con na Jeju.
Ara ac i ma' ra,
win ca ne ron ta na ca tomi' con ma'.